Diari Oficial de la Generalitat Valenciana


Sumari del DOGV 2577, del 04-09-1995 (1995/835957)

ORDRE de 30 d'agost de 1995, de la Conselleria de Treball i Afers Socials, per la qual s'estableix un Pla d'Acció per a la Millora de l'Ocupació Rural (PAMER).
---------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/08/30/(1)/dof/vci/html**

### Dades del document

Número de DOGV
:   2577

Data del DOGV
:   04-09-1995

Secció del DOGV
:   DISPOSICIONS GENERALS

Número del document
:   1995/835957


Data del document
:   30-08-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE de 30 d'agost de 1995, de la Conselleria de Treball i Afers Socials, per la qual s'estableix un Pla d'Acció per a la Millora de l'Ocupació Rural (PAMER).   
La notable degradació del nostre entorn natural ha influït negativament sobre els nivells d'ocupació de determinades comarques de la nostra Comunitat. En particular ha afectat col·lectius amb especials dificultats d'inserció en el mercat laboral.  
Per això, aquesta Conselleria ha decidit dur a la pràctica una sèrie de mesures específiques que, en col·laboració amb les corporacions locals, fomente la creació d'ocupació en diverses comarques i n'elegeix quatre inicialment per realitzar un pla pilot.  
Les esmentades mesures es recullen en el Pla d'Acció per a la Millora de l'Ocupació Rural (PAMER), que tot seguit s'estableix i que, en successives edicions, s'estendrà a la resta de les comarques forrestals de la nostra Comunitat.  
Per això, i fent ús de les facultats que confereix l'article 35 de la Llei 5/1983, de 30 de desembre, de Govern valencià i l'article 47 de la Llei d'Hisenda Pública de la Generalitat Valenciana  
ORDENE  
Article primer. Finalitats  
1. La Conselleria de Treball i Afers Socials estableix un pla d'ajudes per millorar l'ocupació rural en col·laboració amb les corporacions locals que es troben en les comarques de la Marina Alta a Alacant, els Serrans i Requena-Utiel a València i el Baix Maestrat a Castelló.  
2. L'objectiu d'aquestes ajudes és pal·liar l'atur de treballadors majors de 25 anys, que siguen aturats de llarga durada, a través de contractes temporals per a la realització de tasques relacionades amb l'atenció de la muntanya, especialment:  
- neteja selectiva de bosc baix  
- poda d'arbratge  
- construcció i manteniment de:  
 - faixes de protecció  
 - tallafocs  
 - camins forestals  
 - àrees d'esbarjo  
 - sendes ecològiques  
 - embassaments per usar en tasques d'extinció d'incendis forestals  
 - tasques de vigilància i dissuasió  
 - tasques de reforestació  
 - neteja i restauració de llits naturals  
3. Les ajudes que es regulen en aquesta ordre sufragaran parcialment els costos salarials corresponents a contractacions de brigades o de grups de treballadors en les condicions que es fixen en els articles següents.  
4. La dotació pressupostària per a la totalitat del pla ascendeix a la quantitat de 340 milions de pessetes en la línia 407 del programa 322.10.  
Article segon. Requisits dels contractes  
1. Els contractes seran subscrits per les corporacions locals per a la realització de tasques de cura de la muntanya en els seus termes municipals o en termes municipals adjacents i indivisos la població dels quals haja estat traslladada de lloc.  
2. El treballador haurà de trobar-se aturat, ser major de 25 anys i figurar inscrit en l'Inem com a demandant d'ocupació amb una antiguitat mínima de tres mesos.  
3. Excepcionalment, aquesta antiguitat es podrà estimar en còmput anual per a aquells aturats veïns de localitat que per la seua singularitat així ho requerisca.  
4. El contracte es formalitzarà necessàriament per escrit.  
5. El contracte s'estipularà a jornada completa de 40 hores setmanals i per una durada determinada de quatre mesos. La modalitat de contractació serà per obra o servei determinat, segons que disposa el RD 2.546/94, de 29 de desembre.  
No obstant això, si per causes alienes a l'ajuntament es produïra el cessament d'algun treballador abans de concloure el període contractat, serà reemplaçat per un altre treballador en les mateixes condicions i pel temps que falte per a la finalització del període esmentat.  
6. L'inici de les contractacions objecte de subvenció tindrà lloc necessàriament abans del 31 d'octubre de 1995, llevat que la substitució esmentada en el punt anterior.  
Article tercer. Quantia de les ajudes  
L'ajuda, que aquesta disposició estableix, serà de 140.000 pessetes per treballador i mes de contracte.  
Aquestes quantitats no superaran en cap cas el cost efectiu de la contractació, incloent-hi la cotització empresarial a la Seguretat Social.  
Article quart. Brigades: estructura i funcions  
1. Les brigades que cada corporació local forme estaran compostes per sis persones. Excepcionalment, mitjançant una resolució motivada i per causes degudament justificades, es podran autoritzar grups o brigades de nombre diferent a l'esmentat.  
2. Les tasques i funcions de les brigades es fixaran de comú acord entre les corporacions locals beneficiàries i la Conselleria de Treball i Afers Socials abans de l'inici d'aquestes, sense perjudici del que disposa la disposició addicional 1.  
3. Les brigades seran dirigides pel guarda o per l'agent forestal de la demarcació.  
Article cinqué. Sol·licituds, documentació i terminis  
Les corporacions locals que desitgen acollir-se a les ajudes establides en aquesta disposició hauran d'instar la corresponent sol·licitud, segons el model annex I, i adjuntar la documentació que en aquest s'especifica.  
Quan aquesta documentació estiga incompleta, serà requerida amb l'advertiment que, si en el termini de 10 dies no és aportada, es tindrà per desistida la petició.  
Les sol·licituds es presentaran a la Direcció General d'Ocupació i Economia Social de la Conselleria de Treball i Afers Socials, passeig de l'Albereda, 16, 46581, València.  
El termini de presentació finalitzarà el 15 de setembre de 1995.  
Article sisé. Competència, resolució i recursos  
La competència per a la resolució de les subvencions s'atribueix al director general d'Ocupació i Economia Social, el qual abans de resoldre podrà demanar els informes que estime pertinents, en particular la conformitat de l'enginyer forestal -al càrrec del qual es trobe la zona d'actuació- amb les tasques proposades per la corporació local.  
Es donarà preferència a les sol·licituds en què les brigades estiguen formades per persones que:  
- hagen participat en anteriors brigades dependents de la Conselleria de Treball i Afers Socials;  
- hagen realitzat cursos de capacitació forestal;  
- acrediten haver intervingut amb anterioritat en treballs de muntanya.  
El termini màxim de resolució s'estableix en un mes des de la sol.licitud, i s'entendrà desestimada, si no recau resolució expressa dins del termini esmentat.  
La revocació parcial o total de les subvencions concedides serà conseqüència de l'incompliment per part dels beneficiaris dels termes, maneres i condicions que van servir de base per a la concessió d'aquelles.  
Les resolucions dictades pel director general d'Ocupació i Economia Social no exhaureixen la via administrativa i en la seua contra es podrà interposar un recurs ordinari davant el Conseller de Treball i Afers Socials, en el termini d'un mes des de la notificació.  
Article seté. Pagament i justificació de la subvenció  
Les subvencions concedides es lliuraran d'una sola vegada amb l'acreditació prèvia de l'inici dels contractes subvencionats i amb aquesta finalitat caldrà aportar la següent documentació:  
- Oferta d'ocupació registrada en les oficines d'ocupació del Inem o l'acta de selecció.  
- Targeta de demanda d'ocupació o certificat de l'Inem en la qual s'acredite que el treballador figura com a aturat, si més no, tres mesos.  
- Fotocòpia del DNI dels treballadors contractats.  
- Contractes de treball registrats per l'oficina d'ocupació corresponents i documents d'alta en la Seguretat Social.  
Article vuité. Control, seguiment i avaluació  
La Direcció General d'Ocupació i Economia Social, directament o a través de les direccions territorials de Treball i Afers Socials, durà a cap les funcions de control de les subvencions concedides, a més de l'avaluació del pla en conjunt.  
Per a la realització d'aquestes funcions s'usaran tots els mitjans que estiguen a disposició de la Conselleria de Treball i Afers Socials, fins i tot la contractació amb tercers i la col·laboració en el marc que escaiga de la Inspecció del Ministeri de Treball i Seguretat Social.  
DISPOSICIó ADDICIONAL  
Per al correcte compliment dels serveis amb execució finançada per aquesta ordre, s'establiran els pertinents instruments de coordinació amb l'òrgan competent de l'administració forestal, a fi d'assegurar el seguiment constant i diari dels treballs que es realitzen i que estarà a càrrec del guarda o del agent forestal de la demarcació respectiva.  
DISPOSICIó FINAL  
Aquesta ordre entra en vigor l'endemà de la seua publicació al Diari Oficial de la Generalitat Valenciana.  
València, 30 d'agost de 1995  
El Conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI